ΕΛΛΗΝΙΚΗ ΔΗΜΟΚΡΑΤΙΑ

ΕΙΡΗΝΟΔΙΚΕΙΟ ΒΑΣΙΛΙΚΩΝ

Τρίτη 3 Ιανουαρίου 2023

ΑΝΑΚΟΙΝΩΣΗ

Σύμφωνα με την υπ’ αριθμ. Δ1α/ΓΠ.οικ. 75297 απόφαση των Υπουργών Οικονομικών Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Ψηφιακής Διακυβέρνησης, Υποδομών και Μεταφορών, Ναυτιλίας και Νησιώτικης Πολιτικής, Επικρατείας και του Υφυπουργού στον Πρωθυπουργό, «Έκτακτα μέτρα προστασίας της δημόσιας υγείας από τον κίνδυνο περαιτέρω διασποράς του κορωνοϊού COVID-19 στο σύνολο της Επικράτειας από την Κυριακή, 1 Ιανουαρίου 2023 και ώρα 06:00 έως και τη Δευτέρα, 30 Ιανουαρίου 2023 και ώρα 06:00.

Τη θέσπιση αναγκαίων κανόνων προστασίας της δημόσιας υγείας από 1.1.2023 έως και 30.1.2023 για τη λειτουργία των δικαστηρίων και εισαγγελιών της Χώρας.

Τις από 14.12.2022 και 22.12.2022 εισηγήσεις της Εθνικής Επιτροπής Προστασίας της Δημόσιας Υγείας έναντι του κορωνοϊού COVID-19.

Την υπό στοιχεία Β1,Β2/οικ.75296/30.12.2022 βεβαίωση της Διεύθυνσης Προϋπολογισμού και Δημοσιονομικών Αναφορών της Γενικής Διεύθυνσης Οικονομικών Υπηρεσιών του Υπουργείου Υγείας, σύμφωνα με την οποία η έκδοση της παρούσας απόφασης δεν προκαλεί δαπάνη σε βάρος του κρατικού προϋπολογισμού.

Πλήρης λειτουργία με αυτοπρόσωπη παρουσία όλου του προσωπικού, συμπεριλαμβανομένων των υπαλλήλων που ανήκουν στις ομάδες αυξημένου κινδύνου.

Με απόφαση του αρμοδίου οργάνου διοίκησης του οικείου δικαστηρίου που τοιχοκολλάται στην είσοδο του δικαστηρίου και αναρτάται στην ιστοσελίδα του, εφόσον διαθέτει, ορίζονται τα ειδικότερα ζητήματα που ανάγονται στην εύρυθμη διεξαγωγή των εργασιών του, καθώς και όλα τα αναγκαία μέτρα που τηρούνται υπ’ ευθύνη του, για την ασφαλή λειτουργία του δικαστηρίου ενόψει της πανδημίας του κορωνοϊού COVID-19. Ειδικότερα:

Συνίσταται η χρήση μη ιατρικής μάσκας ή ασπίδας προστασίας προσώπου από τους δικαστές, γραμματείς, συνηγόρους, διαδίκους και λοιπούς παριστάμενους εντός των χώρων των δικαστηρίων.

Διατίθεται αλκοολούχο αντισηπτικό διάλυμα σε όλους τους χώρους.

Οφείλεται να τηρείται ενάμισι (1,5) μέτρο απόστασης μεταξύ φυσικών προσώπων.

Καθορίζεται ανώτατο όριο εισερχομένων εντός μικρών αιθουσών στα είκοσι έως εικοσιπέντε (20-25) άτομα, με ανάλογη αύξηση αριθμού ατόμων για τις μεγαλύτερες αίθουσες

Οι δημόσιες υπηρεσίες βρίσκονται σε πλήρη λειτουργία. Η εξυπηρέτηση του κοινού γίνεται βάσει των παγίων ισχυουσών διατάξεων. Η εξυπηρέτηση του κοινού μπορεί να γίνει βάσει προγραμματισμένου ραντεβού, μόνο εφόσον διαπιστώνεται συνωστισμός στον εσωτερικό χώρο του Ειρηνοδικείου. Εφόσον οι πολίτες εισέρχονται χωρίς προγραμματισμένο ραντεβού, πρέπει ν’ αποφεύγεται ο συνωστισμός και ο συγχρωτισμός κατά την εξυπηρέτηση.

Ορίζεται ο χρονικός καταμερισμός εντός της αυτής ημέρας όλων των εγγεγραμμένων στο πινάκιο ή έκθεμα υποθέσεων, πλην εκείνων της νέας τακτικής διαδικασίας και τη γνωστοποίηση αυτού, το αργότερο την προηγούμενη της δικασίμου εργάσιμη ημέρα, στον οικείο δικηγορικό σύλλογο και προσθέτως με αποστολή ηλεκτρονικού μηνύματος στη διεύθυνση ηλεκτρονικού ταχυδρομείου των διαδίκων ή των πληρεξούσιων δικηγόρων τους, εφόσον είναι γνωστή, ή με ανάρτηση στην πύλη ψηφιακών υπηρεσιών δικαστηρίων [solon.gov.gr](http://solon.gov.gr/) για όσα δικαστήρια και διαδικασίες έχουν ενταχθεί στο εν λόγω σύστημα.

Προβλέπεται η δυνατότητα αναβολής ατελώς, κατά την εκφώνηση της υπόθεσης από το οικείο πινάκιο ή έκθεμα κατά την ημέρα της δικασίμου και χωρίς παράσταση των πληρεξούσιων δικηγόρων στο ακροατήριο, αφού υποβληθεί το αργότερο έως τη δωδεκάτη ώρα της προηγούμενης της δικασίμου εργάσιμης ημέρας κοινή ανέκκλητη δήλωση των πληρεξουσίων δικηγόρων, σύμφωνα με την παρ. 2 του άρθρου 242 του ΚΠολΔ., κατά παρέκκλιση της διάταξης του άρθρου 115 παρ. 2 Κ.Πολ.Δ. Επίσης, προβλέπεται η δυνατότητα η υπόθεση να τίθεται προς συζήτηση στην αρχή του πινακίου ή του εκθέματος μετά από σχετική δήλωση των διαδίκων, στην περίπτωση που η συζήτηση αυτής διεξάγεται χωρίς την εξέταση μάρτυρα.

Ένορκες βεβαιώσεις ενώπιον δικηγόρου μπορούν να ληφθούν και για διαφορές ή υποθέσεις των ειδικών διαδικασιών, της εκούσιας δικαιοδοσίας, του Κτηματολογίου και των ασφαλιστικών μέτρων, εφαρμοζόμενων, κατά τα λοιπά, των εκάστοτε ειδικότερων διατάξεων (Ν. 5007/2022).

Η προϊστάμενη του Ειρηνοδικείου Βασιλικών

Ελένη Βερβεροπούλου

Ειρηνοδίκης Α΄